Imtella' Lulju 10, 2020 - Aġġornata 10 Ta' Lulju, 2020 5:18pm L-Arċisqof Charles J Scicluna qal li l-Pulizija huma qaddejja tar-Repubblika u tal-ebda poter ieħor. F'Quddiesa fil-Konkatidral ta' San Ġwann fl-okkażjoni tal-206 anniversarju mit-twaqqif tal-korp, l-Arċisqof qal lill-pulizija li huma l-garanzija taċ-ċittadini li ħadd mhu 'l fuq mil-liġi. Fl-okkażjoni tal-206 anniversarju mit-twaqqif tal-korp tal-pulizija, l-Arċisqof Charles J Scicluna qal li l-motto tal-Korp stess, Domine Dirige Nos qed jitlob lil Alla jmexxi Hu. L-Arċisqof qal li x-xogħol tal-Korp hu li jipprova jipprevjeni d-delitti u li jinvestiga bla ma jħares lejn l-uċuħ. Sostna li r-rwol tal-pulizija mhuwiex li jorbot idejh u jistenna l-bajtra taqa' f'ħalqu. Fl-omelija l-Arcisqof qabbel ħidmet il-Korp mal-Pulizija mat-tixbieha tal-erba' annimali (in-nagħaġ, l-ilpup, is-sriep u l-ħamiem) li Ġesù jsemmi fl-Evanġelju. Huwa qal li l-pulizija huma bħan-"nagħaġ qalb l-ilpup" li jiffurmaw parti minn familja kbira li qed tissielet biex tagħmel l-għażliet it-tajba. Ħeġġiġhom biex ikunu għaqlin bħas-sriep u safja bħall-ħamiem. Kompla jgħid li s-safa tal-korp tal-pulizija tibda mill-għemil. Saħaq li l-pulizija huma qaddejja tar-Repubblika u tal-ebda poter ieħor. L-Arċisqof qallhom li huma l-garanzija taċ-ċittadini li ħadd mhu 'l fuq mil-liġi. L-Arċisqof Scicluna ħeġġeġ biex issir analizi dwar jekk il-prinċipji tal-kodiċi tal-etika humiex jitħaddmu tajjeb u b'impenn. Temm jgħid li jitlob ħafna għall-pulizija għax iħares lejhom bħala garanzija tal-ordni fis-soċjetà.